BESZÁMOLÓ A RIVE 2016. ÉVI TEVÉKENYSÉGÉRŐL

**Az egyesület célja, küldetése**

Révfülöpről látszik a „Világ egyik legszebb tája…” (Csolnoky Jenő). Ám ez a gyönyörű környezet mit sem ér az itt élő emberek nélkül. Célunk, hogy minél több emberrel megismertessük tavunk szépségét és tevékenységünkkel segítsük őket, balatoni emberré formálódni. E nemes cél eszközéül a vitorlázást választottuk, melyben ember – hajó – víz – és a természet erői kellő harmóniát alkotva edzik jellemünket és mélyítik e táj iránt érzett szeretetünket.

**Az egyesület jelenlegi helyzete, tevékenysége**

Az egyesület rendes- és pártoló tagokból áll. Az egyesületi tagok száma 52 fő.

Az egyesület eszközparkja tizennégy vitorlás kishajóból és kettő mentőmotorosból áll.

A RIVE, a nyári táborok bevételeiből üzemelteti, karbantartja és fejleszti eszközparkját. Lehetővé teszi az ingyenes iskolai oktatást és a helyi gyerekek kedvezményes nyári táboroztatását.

Az Önkormányzattal fennálló együttműködési szerződés alapján, tevékenységét önkormányzati ingatlanon végzi. Az Önkormányzattól pénzbeli támogatást nem kap.

Az egyesület tevékenysége négy lényeges elemre tagolható:

* a helyi gyerekek részére a Révfülöpi Általános Iskolával történő együttműködés alapján *tornaóra keretében* elméleti és gyakorlati oktatás;
* *a Vízimentők Magyarországi Szakszolgálatával kötött szerződés alapján, a településünk előtti vízterületen, a nyíltvízi mentésében történő aktív részvétel.*
* elméleti és gyakorlati oktatás *nyári vitorlástáborok* keretében
* *versenyszerű vitorlázás* lehetősége, gyerekek és felnőttek részére

2016-ban egyesületünk hét gyermektábort tartott. Az iskolai oktatásban tizennégy, a nyári táborokban huszonöt révfülöpi iskolás vett részt. A vízimentőktől kapott rádió segítségével, a strandi vízimentők munkáját segítve, mentőmotorosainkkal, több alkalommal tudtunk segítséget nyújtani a strandjaink előtti nyíltvízi mentésben.

**Az egyesület fejlesztési programja a következő három évben**

**Szabadidősport – rekreáció – aktív pihenés**

A nyári gyerektáborok rendszerének tökéletesítése, az igényeknek megfelelő arculat kialakítása. Ezzel összefüggően, az önkormányzati ingatlan infrastruktúrájának fejlesztése, az épület állagának megóvása, a szükséges munkálatok tervezése, megvalósítása. Vízi műtárgyak fejlesztése (stégek, vízre tételi hely-sólya).

Egyesületünk tagsága nevében köszönöm a bizalmat és a támogatást!

|  |  |
| --- | --- |
|  | Török Péter |
|  | az egyesület elnöke |
|  |  |

Révfülöp, 2017. március 13.